b'\n_START_ARTICLE_\nKompeni\n_START_SECTION_\nOrganisasi\n_START_PARAGRAPH_\nLazimnya, satu kompeni dianggotai oleh 110 hingga 200 orang anggota, tertakluk kepada peranan dan penyusunan serta kelengkapan kompeni tersebut disusun. Bilangan anggota berubah mengikut tugasan dan formasi tentera yang terlibat. Satu Kompeni biasanya diperintah oleh Seorang Mejar, dan kadangkala oleh seorang Kapten._NEWLINE_Kompeni biasanya diberikan nama mengikut huruf abjad, iaitu kompeni \xe2\x80\x9cA\xe2\x80\x9d, Kompeni \xe2\x80\x9cB\xe2\x80\x9d, Kompeni \xe2\x80\x9cC\xe2\x80\x9d dan sebagainya. Lazimnya, anggota tentera mengunakan huruf fonetik, menjadikan panggilan Kompeni \xe2\x80\x9cAlpha\xe2\x80\x9d, Kompeni \xe2\x80\x9cBravo\xe2\x80\x9d, Kompeni \xe2\x80\x9cCharlie\xe2\x80\x9d dan sebaginya.\n_START_SECTION_\nTentera Darat Malaysia\n_START_PARAGRAPH_\nDalam Tentera Darat Malaysia, Batalion-Batalion Infantri mempunyai 3 kompeni infantri dan disokong oleh sebuah Kompeni Markas dan sebuah Kompeni Bantuan. Setiap Kompeni mempunyai 3 Platun dan disokong oleh satu elemen Kompeni Markas (Perintah). Satu Kompeni biasanya diperintah oleh Seorang Mejar ataupun Kapten. Kompeni Markas juga mempunyai Sarjan Mejar Kompeni untuk membantu Ketua Kompeni dalam urusan pentadbiran._NEWLINE_Kompeni Bantuan dilengkapkan dengan peralatan senjata yang lebih berat seperti mesingan, mortar dan penangkis kereta kebal. Kompeni Bantuan juga mempunyai anggota-anggota dengan kepakaran tertentu seperti peninjau, penembak tepat dan perisik medan._NEWLINE_Batalion infantri biasanya diberikan nama mengikut huruf abjad, iaitu kompeni \xe2\x80\x9cA\xe2\x80\x9d, Kompeni \xe2\x80\x9cB\xe2\x80\x9d, Kompeni \xe2\x80\x9cC\xe2\x80\x9d dan sebagainya. Lazimnya, anggota tentera menggunakan huruf fonetik, menjadikan panggilan Kompeni \xe2\x80\x9cAlpha\xe2\x80\x9d, Kompeni \xe2\x80\x9cBravo\xe2\x80\x9d, Kompeni \xe2\x80\x9cCharlie\xe2\x80\x9d dan sebagainya._NEWLINE_Tetapi, unit-unit lain seperti Kor Polis Tentera Diraja, Kor Kesihatan Diraja, Kor Risik Diraja serta Kor Jurutera Letrik dan Jentera Diraja menggunakan nombor untuk menamakan kompeni mereka, umpamanya 12 Kompeni Medan Perubatan (Askar Wataniah), 12 Kompeni Polis Tentera dan 1 Kompeni Woksyop. Kor Armor Diraja, Rejimen Askar Jurutera Diraja, Rejimen Semboyan Diraja menggunakan panggilan Skuadron untuk kumpulan unit bersaiz kompeni. Rejimen Semboyan DiRaja dan Rejimen Askar Jurutera DiRaja menggunakan nombor untuk menamakan skuadron mereka seperti 2 Skuadron Semboyan ataupun 24 Skuadron Jurutera. Kor Armor menamakan skuadron mereka menggunakan abjad, sepertimana battalion infantri._NEWLINE_Pasukan Artileri menggunakan nama Bateri untuk unit mereka dengan saiz yang sama. Bateri artileri dinamakan mengikut huruf abjad, dan kekuatan kompeni berkisar kepada bilangan dan jenis meriam yang dilengkapkan.\n_START_SECTION_\nTentera Darat British\n_START_PARAGRAPH_\nTentera Darat British menyusun kompeni mereka sepertimana disusun oleh Tentera Darat Malaysia. Kompeni di dalam Tentera Darat British biasanya diperintah oleh Mejar, dengan seorang Kapten sebagai Penolong Pegawai Memerintah, dan dibantu oleh dua orang Pegawai Tanpa Tauliah Kanan iaitu Sarjan Mejar Kompeni dan Kuartermaster Sarjan kompeni.'